DELEGOVANÉ NARIADENIE KOMISIE (EÚ) 2022/2182

z 30. augusta 2022,

ktorým sa mení delegované nariadenie (EÚ) 2017/1798, pokiaľ ide o požiadavky na lipidy a horčík v prípade celkovej náhrady stravy na účely regulácie hmotnosti

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 609/2013 z 12. júna 2013 o potravinách určených pre dojčatá a malé deti, potravinách na osobitné lekárske účely a o celkovej náhrade stravy na účely regulácie hmotnosti a ktorým sa zrušuje smernica Rady 92/52/EHS, smernica Komisie 96/8/ES, 1999/21/ES, 2006/125/ES a 2006/141/ES, smernica Európskeho parlamentu a Rady 2009/39/ES a nariadenie Komisie (ES) č. 41/2009 a (ES) č. 953/2009 (1), a najmä na jeho článok 11 ods. 2,

keďže:

(1) Delegovaným nariadením Komisie (EÚ) 2017/1798 (2) sa okrem iného stanovujú osobitné požiadavky na zloženie potravín určených na celkovú náhradu stravy na účely regulácie hmotnosti, ktoré vychádzajú z najnovších vedeckých odporúčaní (3) Európskeho úradu pre bezpečnosť potravín (ďalej len „úrad“) v tejto veci.

(2) V delegovanom nariadení (EÚ) 2017/1798 sa stanovuje, že celková náhrada stravy na účely regulácie hmotnosti má obsahovať aspoň 11 g kyseliny linolovej a 1,4 g kyseliny α-linolénovej na celkový denný príjem a že nesmie obsahovať viac ako 250 mg horčíka na celkový denný príjem, ako sa stanovuje v bodoch 4.1, 4.2 a 6 prílohy I k uvedenému nariadeniu.

(3) Komisii bola 7. novembra 2019 doručená žiadosť spoločnosti Total Diet & Meal Replacements Europe o revíziu požiadaviek na zloženie, pokiaľ ide o kyselinu linolovú, kyselinu α-linolénovú a horčík v delegovanom nariadení (EÚ) 2017/1798, spolu so zoznamom nových vedeckých dôkazov. Komisia 10. marca 2020 požiadala úrad, aby posúdil predložené vedecké dôkazy spolu s akýmikoľvek ďalšími novými relevantnými dostupnými vedeckými dôkazmi a v prípade potreby aktualizoval závery svojho najnovšieho vedeckého stanoviska (4), pokiaľ ide o minimálne množstvá kyseliny linolovej a kyseliny α-linolénovej, ako aj najvyššie prípustné množstvo horčíka v celkovej náhrade stravy na účely regulácie hmotnosti.

(4) Úrad vo svojom vyhlásení z 15. apríla 2021 k dodatočným vedeckým dôkazom týkajúcim sa základného zloženia celkovej náhrady stravy na účely regulácie hmotnosti (5) dospel k záveru, že k celkovej náhrade stravy na účely regulácie hmotnosti nie je potrebné pridávať kyselinu linolovú, keďže množstvo uvoľnené z tukového tkaniva počas straty hmotnosti pri konzumácii celkovej náhrady stravy na účely regulácie hmotnosti postačuje na pokrytie primeraného príjmu kyseliny linolovej. Ďalej dospel k záveru, že kým približne 40 % primeraného príjmu kyseliny α-linolénovej by sa mohlo zabezpečiť uvoľnením kyseliny α-linolénovej z tukového tkaniva počas straty hmotnosti u osôb s nadváhou alebo obezitou, ktoré konzumujú celkovú náhradu stravy na účely regulácie hmotnosti, zvyšnú časť primeraného príjmu kyseliny α-linolénovej treba zabezpečiť v rámci celkovej náhrady stravy na účely regulácie hmotnosti v množstve minimálne 0,8 g/deň. Takisto dospel k záveru, že zvýšenie celkového maximálneho obsahu horčíka v celkovej náhrade stravy na účely regulácie hmotnosti na 350 mg/deň nevyvoláva obavy. Aj keď horčík môže spôsobiť hnačku, miera pravdepodobnosti výskytu hnačky spôsobenej horčíkom v dôsledku takéhoto príjmu, ktorá by mohla vyvolávať vážne obavy u osôb s nadváhou alebo obezitou konzumujúcich celkovú náhradu stravy na účely regulácie hmotnosti, je nízka vzhľadom na to, že tieto osoby trpia skôr obstipáciou než hnačkou.

(5) Na základe záverov úradu a s cieľom zohľadniť vedecký pokrok je vhodné zrušiť požiadavku na kyselinu linolovú uvedenú v delegovanom nariadení (EÚ) 2017/1798, znížiť minimálny obsah kyseliny α-linolénovej požadovaný podľa uvedeného delegovaného nariadenia a zvýšiť maximálny povolený obsah horčíka v týchto výrobkoch.

(6) Príloha I k delegovanému nariadeniu (EÚ) 2017/1798 by sa preto mala zodpovedajúcim spôsobom zmeniť,

PRIJALA TOTO NARIADENIE:

Článok 1 Príloha I k delegovanému nariadeniu (EÚ) 2017/1798 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 30. augusta 2022 Za Komisiu predsedníčka Ursula VON DER LEYEN

(1) Ú. v. EÚ L 181, 29.6.2013, s. 35.

(2) Delegované nariadenie Komisie (EÚ) 2017/1798 z 2. júna 2017, ktorým sa dopĺňa nariadenie Európskeho parlamentu a Rady (EÚ) č. 609/2013, pokiaľ ide o osobitné požiadavky na zloženie potravín určených na celkovú náhradu stravy na účely regulácie hmotnosti a o osobitné požiadavky na informácie o nich. (Ú. v. EÚ L 259, 7.10.2017, s. 2).

(3) Pracovná skupina EFSA NDA (Pracovná skupina EFSA pre dietetické výrobky, výživu a alergie), 2015. Scientific Opinion on the essential composition of total diet replacement for weight control (Vedecké stanovisko k základnému zloženiu celkovej náhrady stravy na účely regulácie hmotnosti), vestník EFSA (EFSA Journal) (2015) 13(1):3957, a pracovná skupina EFSA NDA (pracovná skupina EFSA pre dietetické výrobky, výživu a alergie), 2016. Scientific Opinion on the Dietary Reference Values for choline (Vedecké stanovisko k dietetickým referenčným hodnotám pre cholín), vestník EFSA (EFSA Journal) (2016) 14(8):4484.

(4) Vestník EFSA (EFSA Journal) (2016) 14(8):4484.

(5) Pracovná skupina EFSA NDA (pracovná skupina EFSA pre výživu, nové potraviny a potravinové alergény), 2021. Vyhlásenie o dodatočných vedeckých dôkazoch v súvislosti so základným zložením celkovej náhrady stravy na účely regulácie hmotnosti. Vestník EFSA (EFSA Journal) (2021) 19(4):6494.